  Анжелика Тихонова корреспондент 2020-тӥ арын 1-тӥ толшорысен Удмуртиысь семьяослы нырысетӥ но (яке) кыкетӥ нылпи вордскыку толэзьлы быдэ тыриськись пособилэн быдӟалаез будоз. Со сяна, коньдонэз пиналлы куинь арес тырмытозь сётъялозы. Со сярысь Удмуртиысь тӧролэн но кивалтэтлэн пресс-службазы ивортэ. Сыӵе луонлык Россилэн азьмуртэзлэн Владимир Путинлэн кичӧлтэмезлы луыса кылдӥз. Со «Демография» йӧскалык ӵектослэсь валтӥсь ужпумъёссэ быдэстон понна лэсьтӥське Удмуртиын нылпилы толэзьлы тырмымон уксёлэсь быдӟалазэ лыдэ басьтыса, пособие 9 сюрс 964 манет луоз Толэзьлы быдэ коньдон басьтон понна улон интыя трос ужъёсты быдэсъясь центре (МФЦ) вазиськоно. Сьӧре нылпилэн (нылпиослэн) вордӥськемез (семьяе басьтэм) сярысь свидетельство, куриськон гожтӥсьлэн но нылпилэн Россилэн кунмуртъёсыз луэмзы сярысь ужкагазъёс, семьяысь котькуд адямилэн куриськон гожтон толэзёзь ар ӵоже табышсы сярысь ивор, банкын куриськон гожтӥсь вылэ усьтэм счётлэсь реквизитъёссэ юнматӥсь ужкагаз кутоно. Нырысетӥ нылпизы вордӥськыку толэзьлы быдэ тыриськись пособиез басьтыны быгато семьяос, кудъёсызлэн адямилы быдэ шоро-куспо табышсы Удмуртиын 2019-тӥ арын 2-тӥ кварталлы юнматэм толэзьлы тырмымон уксёлэн кык быдӟалаезлэсь трос уг луы (семьяысь котькуд адямилы 21 сюрс 216 манетлэсь трос уг усьы) Кыкетӥ нылпилы толэзьлы быдэ тыриськись пособиез анай капиталысь сётозы. Сое 2018-тӥ арын 1-тӥ толшор бере вордӥськем нылпиос понна тырозы. Куриськон 1 арлы чакламын луэ, соин ик котькуд ар бере сое выльысь гожтыны кулэ.  Пусъём, та тыриськон нылпиосын семьяослы ватсаса мерлыко юрттэт луэ но нылпилы мукет кун пособиосты басьтэмез чаклатэк висъяське. Тодэ вайытом, 2019-тӥ арын 10 толэзь ӵоже Удмуртиын 10 сюрслэсь трос семьяос мерлыко юрттэт басьтӥзы.  Тегъёс: Мерлык Ижкар нылпиос Удмуртия тыриськонъёс коньдон 100ар  